 Madaxweyne Muuse Biixi Cabdi, waxa uu carrabka ku ballaadhiyey inay Jamhuuriyadda Somaliand nabad iyo deggenaansho taam ah kusoo caano maashay, isaga farriin garnaqsi ahna u diray maamulka Muqdisho, waxaana isaga oo arrimahaas ka hadlaya uu yidhi, Jamhuuriyadda Somaliland waxa ay ku aasaasantay nabad iyo inay dalkeeda horumar, barwaaqo iyo nabad ka samayso oo jaarkeedana nabad kula noolaato, Somaliland ka ugu yar iyo ka ugu weyn caqligoodu waxa uu ku dhisan yahay nabad iyo wax qabsasho, xadka Somaliland annagu ma aanu samayne waa ka ay Afrika oo dhammi ku dhisan tahay ee ku kala socoto, annaguna waxa aanu rabnaa inaanu xadkayagii nabad ku tagno, dalkayagana nabad ku maamulno, dawladda Soomaaliya ee diiddan xadkii Afrika isticmaarku u qaybiyey waxa ay u baahan tahay inaanay annaga kolba nasoo weerarine inay Jimciyadda quruumaha ka dhaxaysa iyo midowga Afrika u sheegto inay diideen xeerkii Afrika dhigatay 1963-kii ee ay imika ku shaqayso. 